b'\n_START_ARTICLE_\nBram Stoker\n_START_SECTION_\nBakgrunn og virke\n_START_PARAGRAPH_\nHan ble f\xc3\xb8dt 8. november 1847 i Clontarf i Irland, en kystlandsby ikke s\xc3\xa5 langt fra Dublin. F\xc3\xb8r han ble \xc3\xa5tte \xc3\xa5r gammel var han syk og kunne hverken reise seg opp eller g\xc3\xa5 p\xc3\xa5 egen h\xc3\xa5nd. Denne sykdommen og hjelpel\xc3\xb8sheten var en traumatisk opplevelse som man finner igjen i mange av hans b\xc3\xb8ker. Evigvarende s\xc3\xb8vn og oppstandelsen fra de d\xc3\xb8de er sentrale emner i Dracula, og var veldig viktig for ham siden han var sengeliggende mesteparten av livet sitt._NEWLINE_Ikke bare var hans sykdom, men enda mer hans bedring, et mysterium for legene. Etter sykdommen vokste han og ble en ganske normal ung mann, som tilogmed ble friidretts- og fotballstjerne ved University of Dublin. Han studerte historie, litteratur og fysikk ved Trinity College. Etter ferdig utdannelse ble han en vanlig byr\xc3\xa5krat, en jobb som aldri tilfredsstilte ham. Derfor begynte han \xc3\xa5 jobbe som journalist og teateranmelder i avisen The Evening Mail. Hans interesse for teateret f\xc3\xb8rte til hans livslange vennskap med skuespilleren Henry Irving._NEWLINE_Stoker giftet seg med Oscar Wildes tidligere kj\xc3\xa6reste Florence Balcombe i 1878 og flyttet sammen med henne til London, der han ble sjef for Irvings Lyceum Theatre. Samarbeidet med Irving var veldig viktig for Stoker. Igjennom Irving ble Stoker involvert i sosieteten i London. Der han m\xc3\xb8tte blant andre James McNeill Whistler og Arthur Conan Doyle._NEWLINE_Han \xc3\xb8kte inntekten ved \xc3\xa5 skrive en god del sensasjonelle romaner, hans mest ber\xc3\xb8mte var vampyrgr\xc3\xb8sseren Dracula (utgitt i 1897). Deler av denne fortellingen er lagt til kystbyen Whitby, hvor Stoker bodde en stund._NEWLINE_I 1890 m\xc3\xb8tte Stoker den ungarske professoren \xc3\x81rmin V\xc3\xa1mb\xc3\xa9ry, som fortalte ham legenden om den rumenske fyrsten Vlad Tepes, bedre kjent som Dracula. Denne personen ble senere til vampyren grev Dracula, som er tittelpersonen i Stokers bok Dracula. Like etter begynte Stoker \xc3\xa5 skrive boken, som han fullf\xc3\xb8rte syv \xc3\xa5r senere. Han gjorde grundige dykk i bakgrunnsmaterialet og studerte lenge kulturene og religionene p\xc3\xa5 Balkan og livet til den historiske personen Vlad Tepes. _NEWLINE_Bram Stoker d\xc3\xb8de 20. april 1912 og er begravet ved Golders Green Crematorium i London.'